NVG wil hofbesluit oor Bongo laat omkeerBongani Bongo, voormalige minister van staatsveiligheid. (Foto: People’s Assembly) Die Nasionale Vervolgingsgesag (NVG) gaan aansoek doen om verlof tot appèl teen ŉ hofbeslissing waarin die aanklagte teen Bongani Bongo, ŉ ANC-LP en voormalige minister van staatsveiligheid, laat vaar is. Bongo het die Kaapstadse hooggeregshof genader om te vra dat hy kwytgeskeld word op die korrupsieaanklag teen hom. Die aanklagte het gespruit uit ŉ beweerde aanbod wat hy in 2017 aan adv. Ntuthuzelo Vanaro, ŉ getuienisleier by ŉ Eskom-ondersoek, gemaak het. Bongo is daarvan beskuldig dat hy Vanaro probeer omkoop het om ŉ portefeuljekomitee-ondersoek na Eskom se sake te laat ineenstort. Die hooggeregshof in Kaapstad het sy aansoek om kwytskelding toegestaan en Bongo onskuldig bevind. Die hof het bevind die getuies in die saak was ongeloofwaardig. Adv. Nicolette Bell, waarnemende direkteur van openbare vervolging, het ná versigtige oorweging van die feite, wetgewing en regsbeginsels besluit om teen die hooggeregshofbeslissing te appelleer. Eric Ntabazalila, woordvoerder van die NVG in die Wes-Kaap, sê die aansoek is reeds op Bongo se regsverteenwoordigers beteken. Die regterpresident moet nog ŉ datum vir die aansoek vasstel.